**-สำเนา-**

**บันทึกการประชุมสภาเทศบาลตำบลครบุรีใต้**

**สมัยสามัญ สมัยที่ 4 ครั้งที่ 1 ประจำปี พ.ศ. 2563**

**วันศุกร์ที่ 27 พฤศจิกายน 2563**

**ณ ห้องประชุมสภาเทศบาลตำบลครบุรีใต้**

\*\*\*\*\*\*\*\*\*\*\*\*\*\*\*\*\*\*

**ผู้มาประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ – สกุล** | **ตำแหน่ง** | **ลายมือชื่อ** | **หมายเหตุ** |
| 1 | นายสุชล รวมครบุรี | ประธานสภาเทศบาล | สุชล รวมครบุรี |  |
| 2 | นายเสน่ห์ พิมพ์ทองครบุรี | รองประธานสภาเทศบาล | เสน่ห์ พิมพ์ทองครบุรี |  |
| 3 | นางสาวเกษร ไทยสำโรง | สมาชิกสภาเทศบาล เขต 1 | เกษร ไทยสำโรง |  |
| 4 | นายชิต ซึมครบุรี | สมาชิกสภาเทศบาล เขต 1 | ชิต ซึมครบุรี |  |
| 5 | นายวิสุทธิ์ ลาครบุรี | สมาชิกสภาเทศบาล เขต 1 | วิสุทธิ์ ลาครบุรี |  |
| 6 | นายสมัย เพลครบุรี | สมาชิกสภาเทศบาล เขต 1 | สมัย เพลครบุรี |  |
| 7 | นายวินัย จันสำโรง | สมาชิกสภาเทศบาล เขต 2 | วินัย จันสำโรง |  |
| 8 | นางโสภา จีนสำโรง | สมาชิกสภาเทศบาล เขต 2 | โสภา จีนสำโรง |  |
| 9 | นายสมบัติ เจตนาดี | สมาชิกสภาเทศบาล เขต 2 | สมบัติ เจตนาดี |  |
| 10 | นายสำราญ ปีบกระโทก | สมาชิกสภาเทศบาล เขต 2 | สำราญ ปีบกระโทก |  |
| 11 | นายธีระพงษ์ ครั่งกระโทก | สมาชิกสภาเทศบาล เขต 2 | ธีระพงษ์ ครั่งกระโทก |  |
| 12 | นายอาคม ทองวงษา | เลขานุการสภาเทศบาล | อาคม ทองวงษา |  |

**ผู้เข้าร่วมประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ – สกุล** | **ตำแหน่ง** | **ลายมือชื่อ** | **หมายเหตุ** |
| 1 | นายสมชาติ เดชดอน | นายกเทศมนตรี | สมชาติ เดชดอน |  |
| 2 | นายสนอง กาศกระโทก | รองนายกเทศมนตรี | สนอง กาศกระโทก |  |
| 3 | นายนพดล ห่ามกระโทก | รองนายกเทศมนตรี | นพดล ห่ามกระโทก |  |
| 4 | นายเรวัติ นิธิพงศ์ไพบูลย์ | เลขานุการนายกเทศมนตรี | เรวัติ นิธิพงศ์ไพบูลย์ |  |
| 5 | นายบุญมี คนโทฉิมพาลี | ที่ปรึกษานายกเทศมนตรี | บุญมี คนโทฉิมพาลี |  |
| 6 | นายชู คงรักษาเกียรติ | ปลัดเทศบาล | ชู คงรักษาเกียรติ |  |
| 7 | นางอโนทัย ชอบสว่าง | รองปลัดเทศบาล | อโนทัย ชอบสว่าง |  |
| 8 | นายทศพล ห่ามกระโทก | หัวหน้าสำนักปลัด | ทศพล ห่ามกระโทก |  |
| 9 | นางวรุณยุพา อนุชาติตระกูล | ผู้อำนวยการกองคลัง | วรุณยุพา อนุชาติตระกูล |  |

|  |  |  |  |  |
| --- | --- | --- | --- | --- |
| **ลำดับที่** | **ชื่อ – สกุล** | **ตำแหน่ง** | **ลายมือชื่อ** | **หมายเหตุ** |
| 10 | นางฐิชารัตน์ ดำกฤษฎา | ผู้อำนวยกองการช่าง | ฐิชารัตน์ ดำกฤษฎา |  |
| 11 | นางสาวเบญจวรรณ พฤกษา | ผู้อำนวยการกองการศึกษา | เบญจวรรณ พฤกษา |  |
| 12 | นายประเสริฐ ว่องไวเจริญสุข | ผู้อำนวยการกองสวัสดิการฯ | ประเสริฐ ว่องไวเจริญสุข |  |
| 13 | นายอิทธิกร อัครวิระ | หัวหน้างานปฏิบัติการ | อิทธิกร อัครวิระ |  |
| 14 | นายมนัส อัครวิระ | พนักงานทั่วไป | มนัส อัครวิระ |  |
| 15 | นางสาวสุชีรา กร่อยกระโทก | นักวิเคราะห์นโยบายและแผน | สุชีรา กร่อยกระโทก |  |
| 16 | นางบุญญารัตน์ เครือวัลย์ | ผช.นักวิเคราะห์ฯ | บุญญารัตน์ เครือวัลย์ |  |
| 17 | นางสาวณัฐชรพร กาศกระโทก | นักวิชาการสุขาภิบาล | ณัฐชรพร กาศกระโทก |  |
| 18 | นายศิวรักษ์ จันกิมฮะ | เจ้าพนักงานฉุกเฉินการแพทย์ | ศิวรักษ์ จันกิมฮะ |  |
|  |  |  |  |  |
|  |  |  |  |  |

**รายงานการประชุมสภาเทศบาลตำบลครบุรีใต้**

**สมัยสามัญ สมัยที่ 4 ครั้งที่ 1 ประจำปี พ.ศ. 2563**

**วันศุกร์ที่ 27 พฤศจิกายน 2563**

**ณ ห้องประชุมสภาเทศบาลตำบลครบุรีใต้**

\*\*\*\*\*\*\*\*\*\*\*\*\*\*\*\*\*\*

**ผู้มาประชุม**

1. นายสุชล รวมครบุรี ประธานสภาเทศบาล
2. นายเสน่ห์ พิมพ์ทองครบุรี รองประธานสภาเทศบาล
3. นางสาวเกษร ไทยสำโรง สมาชิกสภาเทศบาลเขต 1
4. นายชิต ซึมครบุรี สมาชิกสภาเทศบาลเขต 1
5. นายวิสุทธิ์ ลาครบุรี สมาชิกสภาเทศบาล เขต 1
6. นายสมัย เพละครบุรี สมาชิกสภาเทศบาล เขต 1
7. นายวินัย จันสำโรง สมาชิกสภาเทศบาล เขต 2
8. นายสมบัติ เจตนาดี สมาชิกสภาเทศบาลเขต 2
9. นางโสภา จีนสำโรง สมาชิกสภาเทศบาล เขต 2
10. นายสำราญ ปีบกระโทก สมาชิกสภาเทศบาลเขต 2
11. นายธีระพงษ์ ครั่งกระโทก สมาชิกสภาเทศบาลเขต 2
12. นายอาคม ทองวงษา เลขานุการสภาเทศบาล

**ผู้­ลาประชุม** ไม่มี

**ผู้ขาดประชุม** ไม่มี

**ผู้เข้าร่วมประชุม**

1. นายสมชาติ เดชดอน นายกเทศมนตรี
2. นายสนอง กาศกระโทก รองนายกเทศมนตรี
3. นายนพดล ห่ามกระโทก รองนายกเทศมนตรี
4. นายเรวัติ นิธิพงศ์ไพบูลย์ เลขานุการนายกฯ
5. นายบุญมี คนโทฉิมพาลี ที่ปรึกษานายกฯ
6. นายชู คงรักษาเกียรติ ปลัดเทศบาล
7. นางอโนทัย ชอบสว่าง รองปลัดเทศบาล
8. นายทศพล ห่ามกระโทก หัวหน้าสำนักปลัด
9. นางวรุณยุพา อนุชาติตระกูล ผู้อำนวยการกองคลัง
10. นางฐิชารัตน์ ดำกฤษฎา ผู้อำนวยการกองช่าง
11. นางสาวเบญจวรรณ พฤกษา ผู้อำนวยการกองการศึกษา
12. นายประเสริฐ ว่องไวเจริญสุข ผู้อำนวยการกองการสวัสดิการสังคม
13. นายอิทธิกร อัครวิระ หัวหน้างานปฏิบัติการ
14. นายมนัส อัครวิระ พนักงานทั่วไป
15. นางสาวสุชีรา กร่อยกระโทก นักวิเคราะห์นโยบายและแผน
16. นางบุญญารัตน์ เครือวัลย์ ผู้ช่วยนักวิเคราะห์นโยบายและแผน
17. นางสาวณัฐชรพร กาศกระโทก นักวิชาการสุขาภิบาล
18. นายศิวรักษ์ จันกิมฮะ เจ้าพนักงานฉุกเฉินการแพทย์

**เริ่มประชุมเวลา 09.09 น.**

เรียนท่านประธานสภาเทศบาล สมาชิกสภาเทศบาล คณะผู้บริหาร และผู้เข้าร่วมประชุมทุกท่าน ผมนายอาคม ทองวงษา เลขานุการสภาเทศบาล ได้ตรวจสอบรายชื่อสมาชิกสภาผู้มาประชุมที่ได้ลงชื่อไว้ มีสมาชิกสภามาประชุม จำนวน 12 ท่าน ขอเชิญสมาชิกสภาทุกท่านเข้าห้องประชุมและนั่งประจำที่ตามที่จัดไว้ให้ เมื่อที่ประชุมพร้อมแล้ว เรียนเชิญท่านประธานสภาเทศบาล จุดธูปเทียนบูชาพระรัตนตรัยสวดมนต์ไหว้พระพร้อมกัน และเปิดการประชุมเพื่อดำเนินการตามระเบียบวาระที่กำหนดไว้ เชิญครับ

นายอาคม ทองวงษา

เลขานุการสภาเทศบาล

เรียนท่านนายกเทศมนตรี คณะผู้บริหาร สมาชิกสภาเทศบาล ปลัดเทศบาล หัวหน้าส่วนราชการ และผู้เข้าร่วมประชุมทุกท่าน มีสมาชิกสภามาประชุม จำนวน 12 ท่าน ครบองค์ประชุม ผมขอเปิดการประชุมสภาสมัยสามัญ สมัยที่ 4 ครั้งที่ 1 ประจำปี พ.ศ. 2563 และขอต้อนรับท่านอิทธิกร อัครวิระ หัวหน้างานปฏิบัติการ ตัวแทนจากโครงการส่งน้ำและบำรุงรักษามูลบน และคณะที่เข้าร่วมประชุมสภาในวันนี้ด้วยความยินดียิ่งครับ

นายสุชล รวมครบุรี

ประธานสภาเทศบาล

**ระเบียบวาระที่ 1 เรื่องที่ประธานจะแจ้งให้ที่ประชุมทราบ**

นายสุชล รวมครบุรี

ประธานสภาเทศบาล

สำหรับเรื่องที่ประธานจะแจ้งให้ที่ประชุมทราบในวาระที่ 1 นั้น ก่อนอื่นต้องขอบพระคุณทางโครงการส่งน้ำและบำรุงรักษามูลบน นำโดยนายอิทธิกร อัครวิระ หัวหน้างานปฏิบัติการ และนายมนัส อัครวิระ ผู้ติดตาม ที่ได้มาร่วมประชุมกับทางสภาเทศบาล ถือว่าเป็นผลดีที่ทางชลประทานจะได้แจ้งความคืบหน้าเกี่ยวกับเรื่องของสถานการณ์น้ำในปัจจุบัน ให้กับทางสภาเทศบาลได้รับทราบด้วย ซึ่งคาดว่าปีนี้คงจะมีน้ำเพียงพอแก่เกษตรกรอย่างแน่นอน และมีเรื่องจะแจ้งให้ที่ประชุมทราบ 2 เรื่อง คือ

1. เรื่อง การจัดงานโครงการส่งเสริมและอนุรักษ์โบราณสถานปรางค์ครบุรี เมื่อวันที่ 25 พฤศจิกายน 2563 ที่ผ่านมา ซึ่งพิธีในภาคเช้า ท่านนายกเทศมนตรี ได้กราบนิมนต์พระคุณเจ้ามาเจริญพระพุทธมนต์ ทำบุญตักบาตรข้าวสารอาหารแห้ง และถวายภัตตาหารเช้าแด่พระภิกษุสงฆ์ จำนวน 19 รูป หลังจากนั้นก็จะมีพิธีบวงสรวงปรางค์ครบุรี ซึ่งได้จัดติดต่อกันมาเป็นเวลา 3 ปี ครั้งนี้เป็นปีที่ 4 ภายในงานก็จะมีซุ้มจำหน่วยสินค้าพื้นบ้าน และมีเพลงโคราชมาแสดงให้ผู้ร่วมงานได้รับชมกันอย่างคึกคัก ซึ่งคณะผู้บริหาร สมาชิกสภาเทศบาล คณะครู นักเรียน พ่อค้า ประชาชน ตลอดจนคณะเจ้าหน้าที่จากเทศบาลได้มาร่วมกันทำบุญตักบาตรเป็นจำนวนมาก ส่วนพิธีในภาคค่ำ ได้รับความร่วมมือจากหน่วยงานราชการในพื้นที่อำเภอครบุรี ให้เกียรติมาร่วมงาน และท่านนายอำเภอครบุรี นายวิจิตร กิจวิรัตน์ ให้เกียรติมาเป็นประธานในพิธี กินเข่าค่ำกลางเดิ่น ณ บริเวณลานด้านหน้าโบราณสถานปรางค์ครบุรี ซึ่งได้จัดชุดการแสดงจากกลุ่มสตรีบาสโลบตำบลครบุรีใต้ โรงเรียนบ้านครบุรี โรงเรียนบ้านสระผักโพด โรงเรียนอรพิมพ์วิทยา โรงเรียนครบุรี และโรงเรียนจระเข้หินสังฆกิจวิทยา มาแสดงให้แขกผู้มีเกียรติทุกท่านได้รับชมความสวยงาม ซึ่งปรางค์ครบุรีเป็นโบราณสถานที่ศักดิ์สิทธิ์ เป็นที่เคารพนับถือของชาวตำบลครบุรีใต้และพื้นที่ใกล้เคียง ได้มีการบรูณะปรับปรุงจากกรมศิลปากรอย่างสวยงาม ก็ขอขอบคุณสมาชิกสภาทุกท่านที่มาร่วมกิจกรรมในครั้งนี้ครับ
2. เรื่อง การจัดงานโครงการแข่งขันกีฬาเยาวชน-ประชาชนต้านยาเสพติด ครั้งที่ 21 ประจำปี 2563 ในระหว่างวันที่ 11-13 ธันวาคม 2563 ขอแจ้งสมาชิกสภาผ่านไปยังหมู่บ้านทุกหมู่บ้าน ที่จะส่งนักกีฬาเข้าร่วมการแข่งขันกีฬาทุกประเภท ขอความร่วมมือให้ส่งนักกีฬาภายในตำบลครบุรีใต้เท่านั้น ซึ่งถ้าหากนักกีฬาในตำบลจะเล่นให้กับหมู่บ้านใดก็ได้ แต่ห้ามนำนักกีฬาจากนอกเขตตำบลมาร่วมแข่งขัน เพื่อเป็นการลดความขัดแย้ง เพราะถ้านำคนนอกมาแข่งขันจะทำให้เกิดการประท้วง สร้างความหนักใจให้กับคณะกรรมการตัดสิน เกิดความแตกแยกและส่งผลเสียต่อผู้จัดได้ นอกจากนี้ในวันที่ 11 ธันวาคม 2563 ช่วงกลางคืนก็จะมีการจัดการแข่งขันชกมวย ศึกวันนายกสมชาติ ส.ยิ่งเจริญการช่างมหากุศล จัดโดยท่านนายกสมชาติ เดชดอน ณ บริเวณลานหน้าอาคารป้องกันและบรรเทาสาธารณภัย ขอเชิญชวนสมาชิกสภา ทุกท่านมาร่วมเป็นเกียรติ มาร่วมชมร่วมเชียร์มวยดังระดับเงินแสนและยังได้บุญด้วย

ที่ประชุม รับทราบ

**ระเบียบวาระที่ 2 เรื่องรับรองรายงานการประชุมครั้งที่ผ่านมา**

2.1 เรื่องรับรองรายงานการประชุม**สมัยสามัญ สมัยที่ 3 ครั้งที่ 2 ประจำปี พ.ศ. 2563 เมื่อวันที่ 28 สิงหาคม 2563**

นายสุชล รวมครบุรี

ประธานสภาเทศบาล

ตามที่เลขานุการสภา ได้จัดส่งสำเนารายงานการประชุมสภา สมัยสามัญ สมัยที่ 3 ครั้งที่ 2 ประจำปี พ.ศ. 2563 เมื่อวันที่ 28 สิงหาคม 2563 ให้สมาชิกสภาทุกท่านได้ตรวจสอบรายงานการประชุมดังกล่าวแล้ว เพื่อให้สมาชิกสภาท้องถิ่นได้มีโอกาสตรวจดูได้ก่อนเวลาประชุม หากสมาชิกสภาท่านใดจะแก้ไขเพิ่มเติม ก็เสนอต่อสภาเพื่อขอมติสภาเป็นผู้แก้ไข เพิ่มเติม ขอให้สมาชิกสภาทุกท่านได้ตรวจสอบรายงานการประชุม หากมีข้อความใดที่ยังไม่สมบูรณ์หรือจะแก้ไขเพิ่มเติม ก็ขอเชิญนำเสนอต่อที่ประชุมสภา เพื่อขอมติแก้ไขเพิ่มเติมต่อไปครับ

เมื่อสมาชิกสภาเทศบาลทุกท่าน ได้ตรวจสอบรายงานการประชุมโดยละเอียดแล้ว ปรากฏว่าไม่มีสมาชิกสภาท่านใด ขอแก้ไขหรือเพิ่มเติมรายงานการประชุม ผมจึงขอมติที่ประชุมว่าเห็นควรรับรองรายงานการประชุมสภาเทศบาลตำบลครบุรีใต้ สมัยสามัญ สมัยที่ 3 ครั้งที่ 2 ประจำปี พ.ศ. 2563 เมื่อวันที่ 28 สิงหาคม 2563 หรือไม่ ให้ลงมติเป็น 2 กรณี คือ “รับรอง” หรือ “ไม่รับรอง” โดยเปิดเผยด้วยวิธีการยกมือพ้นศีรษะ โปรดยกมือขึ้นครับ

**มติที่ประชุม มีมติรับรองรายงานการประชุมสภา สมัยสามัญ สมัยที่ 3 ครั้งที่ 2 ประจำปี พ.ศ. 2563 เมื่อวันที่ 28 สิงหาคม 2563 ด้วยคะแนนเสียงเป็นเอกฉันท์ ดังนี้**

**จำนวนสมาชิกสภา ทั้งหมด 12 ท่าน มีสมาชิกสภา อยู่ในห้องประชุม 12 ท่าน**

**รับรอง 12 เสียง ไม่รับรอง 0 เสียง**

**งดออกเสียง 0 เสียง**

**ระเบียบวาระที่ 3 เรื่องเสนอให้ที่ประชุมทราบ**

**3.1 เรื่อง รายงานการรับ-จ่ายเงินปีงบประมาณ พ.ศ. 2563**

นายสุชล รวมครบุรี

ประธานสภาเทศบาล

สำหรับรายงานการรับ-จ่ายเงินปีงบประมาณ พ.ศ. 2563 ขอเชิญผู้บริหารหรือผู้ที่เกี่ยวข้องชี้แจงรายละเอียดครับ

เรียนท่านประธานสภาเทศบาล สมาชิกสภาเทศบาล คณะผู้บริหาร และผู้เข้าร่วมประชุมทุกท่าน ผมนายสมชาติ เดชดอน นายกเทศมนตรีตำบลครบุรีใต้ ขอชี้แจงเรื่อง รายงานการรับ-จ่ายเงินปีงบประมาณ พ.ศ. 2563 ดังนี้

นายสมชาติ เดชดอน

นายกเทศมนตรี

­อาศัยอำนาจตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ. 2563 ข้อ 39 กำหนดว่า เมื่อสิ้นปีงบประมาณ ให้องค์กรปกครองส่วนท้องถิ่น ประกาศรายงานการรับ-จ่ายเงินประจำปีที่สิ้นสุดนั้น ทั้งงบประมาณรายจ่ายและเงินนอกงบประมาณไว้โดยเปิดเผย ณ สำนักงานองค์กรปกครองส่วนท้องถิ่น เพื่อให้ประชาชนทราบภายในกำหนดสามสิบวันตามแบบที่อธิบดีกรมส่งเสริมการปกครองท้องถิ่นกำหนด แล้วส่งสำเนารายงานการรับ-จ่ายเงินดังกล่าวไปให้ผู้ว่าราชการจังหวัดเพื่อทราบและเก็บเป็นข้อมูลระดับจังหวัดภายในระยะเวลาสิบห้าวันหลังจากนั้นแล้วให้จังหวัดรายงานกรมส่งเสริมการปกครองท้องถิ่นทราบ

เทศบาลตำบลครบุรีใต้ จึงได้ทำประกาศรายงานการรับ-จ่ายเงินประจำปีงบประมาณ พ.ศ. 2563 (1 ตุลาคม พ.ศ. 2562–30 กันยายน พ.ศ. 2563) เพื่อให้ประชาชนทราบ ดังนี้

|  |  |  |
| --- | --- | --- |
| **ประเภทรายรับ** | **ประมาณการรายรับ (บาท)** | **รายรับจริง (บาท)** |
| **รายได้จัดเก็บเอง** |  |  |
| หมวดภาษีอากร | 246,000.00 | 35,833.74 |
| หมวดค่าธรรมเนียมค่าปรับและใบอนุญาต | 78,000.00 | 227,467.70 |
| หมวดรายได้จากทรัพย์สิน | 201,000.00 | 219,583.20 |
| หมวดรายได้จากสาธารณูปโภคและการพาณิชย์ | 0.00 | 0.00 |
| หมวดรายได้เบ็ดเตล็ด | 102,000.00 | 105,400.00 |
| หมวดรายได้จากทุน | 2,000.00 | 0.00 |
| **รายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น** |  |  |
| หมวดภาษีจัดสรร | 22,171,000.00 | 20,414,529.31 |
| **รายได้ที่รัฐบาลอุดหนุนให้องค์กรปกครองส่วนท้องถิ่น** |  |  |
| หมวดเงินอุดหนุนทั่วไป | 27,500,000.00 | 28,257,682.00 |
| **รวมรายรับ** | **50,300,000.00** | **49,260,495.95** |

|  |  |  |
| --- | --- | --- |
| **ประเภทรายจ่าย** | **ประมาณการรายจ่าย (บาท)** | **รายจ่ายจริง (บาท)** |
| งบกลาง | 16,127,100.00 | 15,044,579.30 |
| งบบุคลากร | 15,109,500.00 | 14,626,769.50 |
| งบดำเนินงาน | 10,730,400.00 | 8,596,279.35 |
| งบลงทุน | 6,375,000.00 | 5,755,227.94 |
| งบรายจ่ายอื่น | 25,000.00 | 20,000.00 |
| งบเงินอุดหนุน | 1,933,000.00 | 1,704,180.00 |
| **รวมรายจ่าย** | **50,300,000.00** | **45,747,036.09** |
| **รายรับ-รายจ่าย ที่ไม่ต้องนำมาตราเป็นงบประมาณรายจ่าย** | **รับจริง (บาท)** | **จ่ายจริง (บาท)** |
| เงินอุดหนุนที่ไม่ต้องนำมาตราเป็นงบประมาณรายจ่าย | 21,114,873.00 | 21,114,873.00 |
| **รวมทั้งสิ้น** | **21,114,873.00** | **21,114,873.00** |

จะเห็นได้ว่ารายรับจริงสูงกว่ารายจ่ายจริง จำนวน **3,513,459.86** บาท ซึ่งเงินดังกล่าวก็จะตกเป็นเงินสะสม ถ้าคณะผู้บริหารหรือสมาชิกสภาท่านใดต้องการทราบข้อมูลเพิ่มเติม สามารถสอบถามรายละเอียดเพิ่มเติมได้ที่กองคลังครับ

ขอบคุณท่านนายกเทศมนตรี ที่ได้ชี้แจงรายละเอียดให้สมาชิกสภาเทศบาลได้รับทราบ มีสมาชิกสภาท่านใดจะอภิปรายหรือสอบถามเพิ่มเติมหรือไม่เชิญครับ เมื่อไม่มีสมาชิกสภาท่านใดอภิปราย หากท่านใดต้องการสอบถามรายละเอียดเพิ่มเติม สามารถสอบถามโดยตรงกับทางเจ้าหน้าที่ได้เลยครับ

นายสุชล รวมครบุรี

ประธานสภาเทศบาล

**ที่ประชุม รับทราบ**

**3**.2 **เรื่อง รายงานผลการติดตามและประเมินผลแผนพัฒนาท้องถิ่นห้าปี (พ.ศ.** **2561-2565) ประจำปี 2563**

นายสุชล รวมครบุรี

ประธานสภาเทศบาล

ครับ**ตามที่นายกเทศมนตรีได้ส่ง**รายงานผลการติดตามและประเมินผลแผนพัฒนาท้องถิ่นห้าปี (พ.ศ. 2561-2565) ประจำปี 2563 **มายังสภาเทศบาล เพื่อแจ้งให้สมาชิกสภาได้รับทราบนั้น ขอเชิญท่านนายกเทศมนตรีชี้แจงรายละเอียดครับ**

เรียนท่านประธานสภาเทศบาล สมาชิกสภาเทศบาล คณะผู้บริหาร และผู้เข้าร่วมประชุมทุกท่าน ผมนายสมชาติ เดชดอน นายกเทศมนตรีตำบลครบุรีใต้ **ขอชี้แจงรายละเอียด เรื่อง** รายงานผลการติดตามและประเมินผลแผนพัฒนาท้องถิ่นห้าปี (พ.ศ. 2561-2565) ประจำปี 2563 ให้สมาชิกสภาเทศบาลทราบ ดังนี้

นายสมชาติ เดชดอน

นายกเทศมนตรี

อาศัยอำนาจตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 และแก้ไขเพิ่มเติมถึง (ฉบับที่ 3) พ.ศ. 2561 หมวด 6 การติดตามและประเมินผลแผนพัฒนาท้องถิ่น ข้อ 30 (๕) กำหนดให้ผู้บริหารท้องถิ่นเสนอผลการติดตามและประเมินผลต่อสภาท้องถิ่น และคณะกรรมการพัฒนาท้องถิ่น พร้อมทั้งประกาศผลการติดตามและประเมินผลแผน พัฒนาท้องถิ่นให้ประชาชนในท้องถิ่นทราบในที่เปิดเผยภายในสิบห้าวัน นับแต่วันที่ผู้บริหารท้องถิ่นเสนอผลการติดตามและประเมินผลดังกล่าว และต้องปิดประกาศไว้เป็นระยะเวลาไม่น้อยกว่าสามสิบวัน โดยอย่างน้อยปีละหนึ่งครั้งภายในเดือนธันวาคมของทุกปี

ดังนั้น เพื่อการปฏิบัติให้เป็นไปตามเจตนารมณ์ ของระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น เทศบาลตำบลครบุรีใต้ จึงขอประกาศผลการดำเนินงานการจัดทำงบประมาณ การใช้จ่าย และผลการดำเนินงาน รวมทั้งการติดตามและประเมินผลแผนพัฒนาท้องถิ่น ในรอบปีงบประมาณ พ.ศ. 2563 มา เพื่อให้ประชาชนได้มีส่วนร่วมในการตรวจสอบและกำกับการบริหารจัดการเทศบาลตำบลครบุรีใต้ ดังนี้

เทศบาลตำบลครบุรีใต้ มีการใช้จ่ายงบประมาณในการดำเนินโครงการตาม เทศบัญญัติงบประมาณรายจ่ายประจำปีงบประมาณ พ.ศ. 2563 โดยได้มีการก่อหนี้ผูกพัน/ลงนามในสัญญา รวม 48 โครงการ จำนวนเงิน 24,411,091.85 บาท มีการเบิกจ่ายงบประมาณ จำนวน 47 โครงการ จำนวนเงิน 23,680,492.05 บาท ในส่วนรายละเอียดของโครงการที่ดำเนินการ ผมขอมอบหมายให้นายทศพล ห่ามกระโทก หัวหน้าสำนักปลัดชี้แจงครับ

ขอเชิญนายทศพล ห่ามกระโทก หัวหน้าสำนักปลัด ชี้แจงรายละเอียดให้สมาชิกสภาเทศบาลได้รับทราบ เชิญครับ

นายสุชล รวมครบุรี

ประธานสภาเทศบาล

เรียนท่านประธานสภาเทศบาล คณะผู้บริหาร สมาชิกสภาเทศบาล หัวหน้าส่วนราชการ และผู้เข้าร่วมประชุมทุกท่าน ผมนายทศพล ห่ามกระโทก หัวหน้าสำนักปลัด ขอชี้แจงรายละเอียดเพิ่มเติมให้สมาชิกสภาเทศบาลได้รับทราบ ดังนี้

นายทศพล ห่ามกระโทก

หัวหน้าสำนักปลัด

รายงานผลการติดตามและประเมินผลแผนพัฒนาท้องถิ่นห้าปี (พ.ศ. 2561-2565) ประจำปี 2563 สามารถจำแนกตามยุทธศาสตร์ ได้ดังนี้

**1. ยุทธศาสตร์การพัฒนาด้านโครงสร้างพื้นฐาน** ก่อหนี้ผูกพัน/ลงนามในสัญญา จำนวน 9 โครงการ จำนวนเงิน 4,079,000 บาท มีการเบิกจ่ายงบประมาณ จำนวน 8 โครงการ จำนวนเงิน 3,464,000 บาท ได้แก่

* 1. โครงการซ่อมแซมพร้อมปรับปรุงถนนลาดยาง (แบบ Asphaltic Concrete) บ้านดอนใหม่ หมู่ที่ 8
  2. โครงการก่อสร้างถนนคอนกรีตเสริมเหล็กบ้านหนองรังกา หมู่ที่ 5 (ซอยต้นโพธิ์กลางบ้าน)
  3. โครงการก่อสร้างถนนคอนกรีตเสริมเหล็กบ้านสระผักโพด หมู่ที่ 2 (เรียบสระน้ำสาธารณะ)
  4. โครงการซ่อมแซมพร้อมปรับปรุงถนนลาดยาง (แบบ Asphaltic Concrete) บ้านมาบพิมานพัฒนา หมู่ที่ 9
  5. โครงการซ่อมแซมพร้อมปรับปรุงถนนลงหินคลุกภายในบ้านซับก้านเหลือง หมู่ที่ 4
  6. โครงการก่อสร้างถนนคอนกรีตเสริมเหล็กบ้านหนองโสน หมู่ที่ 1 (ซอยเรียบคลอง)
  7. โครงการก่อสร้างถนนคอนกรีตเสริมเหล็กบ้านหนองโสน หมู่ที่ 1 (คุ้มหนองคอม)
  8. โครงการซ่อมแซมพร้อมปรับปรุงถนนลาดยาง (แบบ Asphaltic Concrete) บ้านคุ้มครอง หมู่ที่ 15
  9. โครงการก่อสร้างโรงจอดรถภายในสำนักงานเทศบาลตำบลครบุรีใต้

1. **ยุทธศาสตร์การพัฒนาด้านการส่งเสริมคุณภาพชีวิตที่ดีและอยู่ร่วมกันอย่างเป็นสุข** ก่อหนี้ผูกพัน/ลงนามในสัญญา จำนวน 1 โครงการ จำนวนเงิน 50,000 บาท มีการเบิกจ่ายงบประมาณ จำนวน 1 โครงการ จำนวนเงิน 50,000 บาท ได้แก่

2.1 โครงการเทิดทูนสถาบันพระมหากษัตริย์

1. **ยุทธศาสตร์การพัฒนาด้านการจัดระเบียบสังคม การรักษาความสงบเรียบร้อย การป้องกันและแก้ไขปัญหายาเสพติด** ก่อหนี้ผูกพัน/ลงนามในสัญญา จำนวน 1 โครงการ จำนวนเงิน 5,000 บาท มีการเบิกจ่ายงบประมาณ จำนวน 1 โครงการ จำนวนเงิน 5,000 บาท ได้แก่

3.1 โครงการรณรงค์ป้องกันและลดอุบัติเหตุทางถนนในช่วงเทศกาลปีใหม่

1. **ยุทธศาสตร์การพัฒนาด้านการศึกษา** ก่อหนี้ผูกพัน/ลงนามในสัญญา จำนวน 7 โครงการ จำนวนเงิน 5,375,757.64 บาท มีการเบิกจ่ายงบประมาณ จำนวน 6 โครงการ จำนวนเงิน 5,260,157.64 บาท ได้แก่
   1. โครงการสนับสนุนค่าใช้จ่ายการบริหารสถานศึกษา
   2. ค่าอาหารเสริม (นม)
   3. โครงการสนับสนุนค่าใช้จ่ายการบริหารสถานศึกษา
   4. โครงการวันเด็กแห่งชา
   5. โครงการสนับสนุนค่าใช้จ่ายการบริหารสถานศึกษา
   6. โครงการแข่งขันทักษะทางวิชาการสำหรับเด็กปฐมวัย
   7. อุดหนุนโรงเรียนสังกัดสำนักงานคณะกรรมการการศึกษาขั้นพื้นฐาน (สพฐ.) ค่าอาหารกลางวัน
2. **ยุทธศาสตร์การพัฒนาด้านศิลป วัฒนธรรม ขนบธรรมเนียม จารีตประเพณี ภูมิปัญญาท้องถิ่น** ก่อหนี้ผูกพัน/ลงนามในสัญญา จำนวน 7 โครงการ จำนวนเงิน 209,720 บาท มีการเบิกจ่ายงบประมาณ จำนวน 7 โครงการ จำนวนเงิน 209,720 บาท ได้แก่
   1. โครงการจัดกิจกรรมวันแม่แห่งชาติ
   2. โครงการประเพณีงานฉลองอนุสาวรีย์ท้าวสุรนารี
   3. โครงการสืบสานประเพณีลอยกระทง
   4. โครงการจัดงานวันเข้าพรรษา
   5. โครงการส่งเสริมและอนุรักษ์โบราณสถานปรางค์ครบุรี
   6. โครงการกิจกรรมวันท้องถิ่นไทย
   7. อุดหนุนที่ทำการปกครองอำเภอครบุรี
3. **ยุทธศาสตร์การพัฒนาด้านการบริหารจัดการองค์กรและกิจการบ้านเมืองที่ดี** ก่อหนี้ผูกพัน/ลงนามในสัญญา จำนวน 3 โครงการ จำนวนเงิน 358,210 บาท มีการเบิกจ่ายงบประมาณ จำนวน 3 โครงการ จำนวนเงิน 358,210 บาท ได้แก่
   1. โครงการฝึกอบรมสัมมนาเพิ่มพูนทักษะและศึกษาดูงาน
   2. ค่าจ้างที่ปรึกษาหน่วยงานหรือสถาบันภายนอก
   3. อุดหนุนองค์การบริหารส่วนตำบลแชะ
4. **ยุทธศาสตร์การพัฒนาสังคมและความมั่นคงของมนุษย์** ก่อหนี้ผูกพัน/ลงนามในสัญญา จำนวน 5 โครงการ จำนวนเงิน 13,032,600 บาท มีการเบิกจ่ายงบประมาณ จำนวน 5 โครงการ จำนวนเงิน 13,032,600 บาท ได้แก่
   1. โครงการคุณธรรมนำชีวิตผู้สูงวัย
   2. เบี้ยยังชีพผู้สูงอายุ
   3. เบี้ยยังชีพคนพิการ
   4. เบี้ยยังชีพผู้ป่วยเอดส์
   5. เงินสมทบการส่งเสริมกองทุนสวัสดิการชุมชนตำบลครบุรีใต้
5. **ยุทธศาสตร์การพัฒนาด้านสาธารณสุขและการกีฬา** ก่อหนี้ผูกพัน/ลงนามในสัญญา จำนวน 10 โครงการ จำนวนเงิน 1,170,863.96 บาท มีการเบิกจ่าย จำนวน 10 โครงการ จำนวนเงิน 1,170,863.96 บาท ได้แก่
   1. เงินสมทบกองทุนประกันสังคม
   2. วัสดุวิทยาศาสตร์หรือการแพทย์ สารกำจัดลูกน้ำยุงลาย
   3. วัสดุวิทยาศาสตร์หรือการแพทย์ สารเคมีที่ใช้ในการพ่นหมอกควัน
   4. วัสดุวิทยาศาสตร์หรือการแพทย์ วัคซีนป้องกันโรคพิษสุนัขบ้า
   5. โครงการชุมชนต้นแบบลดและคัดแยกขยะมูลฝอยจากแหล่งกำเนิดชุมชน เทศบาลตำบลครบุรีใต้
   6. โครงการควบคุมและป้องกันโรคไข้เลือดออก
   7. โครงการรณรงค์ป้องกันและควบคุมโรคพิษสุนัขบ้า
   8. เงินสมทบกองทุนหลักประกันสุขภาพในระดับท้องถิ่น
   9. โครงการแข่งขันกีฬาเยาวชนประชาชนต้านยาเสพติด
   10. โครงการแข่งขันกีฬาศูนย์พัฒนาเด็กเล็กสัมพันธ์
6. **ยุทธศาสตร์การพัฒนาด้านการอนุรักษ์ พัฒนาทรัพยากรธรรมชาติและสิ่งแวดล้อมให้เกิดความสมดุลอย่างยั่งยืน** ก่อหนี้ผูกพัน/ลงนามในสัญญา จำนวน 5 โครงการ จำนวนเงิน 129,940.25 บาท มีการเบิกจ่าย สัญญา จำนวน 5 โครงการ จำนวนเงิน 129,940.25 บาท ได้แก่
   1. โครงการอันเนื่องมาจากพระราชดำริปลูกต้นไม้เฉลิมพระเกียรติในที่สาธารณะ
   2. โครงการรักน้ำ รักป่า รักษาแผ่นดิน
   3. โครงการจัดทำแนวกันไฟป่าชุมชนบ้านมาบพิมาน
   4. โครงการจัดทำแนวกันไฟป่าชุมชนบ้านคอกช้าง
   5. โครงการกำจัดวัชพืชจอกแหนและผักตบชวาในลำคลองธรรมชาติ

เทศบาลตำบลครบุรีใต้ ได้ดำเนินการโครงการตามเทศบัญญัติงบประมาณรายจ่ายประจำปีงบประมาณ พ.ศ. 2563 ในเขตพื้นที่โดยได้รับความร่วมมือ การส่งเสริมและสนับสนุนจากภาคประชาชน ภาครัฐ และภาคเอกชนในพื้นที่ตลอดจนโครงการต่าง ๆ ประสบผลสำเร็จด้วยดี ก่อให้เกิดประโยชน์แก่ประชาชนทั้งในพื้นที่และพื้นที่ใกล้เคียง ทั้งนี้ หากประชาชนทุกท่านหรือหน่วยงานราชการต่าง ๆ ที่เกี่ยวข้องมีข้อสงสัยหรือมีความประสงค์จะเสนอความคิดเห็นหรือข้อเสนอแนะ การบริหารงานของเทศบาลตำบลครบุรีใต้ทราบ เพื่อจะได้พิจารณาการวางแผนพัฒนาและปรับปรุงการดำเนินการ ตอบสนองความต้องการของประชาชนในพื้นที่ในระยะต่อไป สามารถเสนอความคิดเห็นหรือข้อเสนอแนะ หรือต้องการข้อมูลเพิ่มเติมติดต่อโดยตรงมายังสำนักปลัด งานนโยบายและแผนได้ครับ

ขอบคุณท่านนายกเทศมนตรี และหัวหน้าสำนักปลัด ที่ได้ชี้แจงรายละเอียดให้สมาชิกสภาเทศบาลได้รับทราบ ซึ่งท่านก็ได้นำเอกสารประกอบการชี้แจงให้สมาชิกสภาได้ตรวจสอบดูล่วงหน้าแล้ว มีสมาชิกสภาท่านใดจะอภิปรายหรือสอบถามเพิ่มเติมหรือไม่เชิญครับ เมื่อไม่มีสมาชิกสภาท่านใดอภิปรายหรือสอบถามเพิ่มเติม หากสมาชิกสภาท่านใดต้องการข้อมูลหรือรายละเอียดเพิ่มเติม สามารถติดต่อสอบถามจากทางสำนักปลัดได้ครับ

นายสุชล รวมครบุรี

ประธานสภาเทศบาล

**ที่ประชุม รับทราบ**

**ระเบียบวาระที่ 4 เรื่องเสนอเพื่อพิจารณา**

**4**.1 เรื่อง การขออนุญาตใช้ประโยชน์ในเขตพื้นที่ป่าไม้ (โครงการส่งน้ำและบำรุงรักษามูลบน ฝ่ายจัดสรรน้ำและปรับปรุงระบบชลประทาน)

นายสุชล รวมครบุรี

ประธานสภาเทศบาล

ระเบียบวาระที่ 4.1 เรื่อง การขออนุญาตใช้ประโยชน์ในเขตพื้นที่ป่าไม้ ซึ่งทางโครงการส่งน้ำและบำรุงรักษามูลบน ฝ่ายจัดสรรน้ำและปรับปรุงระบบชลประทาน ได้มีหนังสือขอความอนุเคราะห์มายังเทศบาล เพื่อให้ท่านนายกเทศมนตรียื่นญัตติมายังสภาเทศบาลตำบลครบุรีใต้ เพื่อพิจารณาขอความเห็นชอบเกี่ยวกับเรื่องการขออนุญาตใช้ประโยชน์ในเขตพื้นที่ป่าไม้ ในส่วนที่อยู่ในเขตพื้นที่ของตำบลครบุรีใต้ ขอเรียนเชิญตัวแทนจากชลประทานชี้แจงรายละเอียด เรียนเชิญครับ

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายอิทธิกร อัครวิระ หัวหน้างานปฏิบัติการ วันนี้มาในฐานะตัวแทนท่านผอ.หัวหน้าฝ่าย**โครงการส่งน้ำและบำรุงรักษามูลบน** เนื่องจากท่านติดประชุมที่ต่างจังหวัด วันนี้ที่ขออนุญาตเข้าร่วมประชุมสภาเทศบาลตำบลครบุรีใต้ เกี่ยวกับเรื่องขอความเห็นชอบการขออนุญาตใช้ประโยชน์ในเขตพื้นที่ป่าไม้ ขอนำเรียนชี้แจงรายละเอียดให้สภาเทศบาลได้รับทราบ ดังนี้ครับ

นายอิทธิกร อัครวิระ

หัวหน้างานปฏิบัติการ

สืบเนื่องมาจากกรมชลประทาน ได้มีการดำเนินการก่อสร้างเขื่อนมูลบน ในปี พ.ศ. 2529 เพื่อเก็บกัก ส่ง ระบายน้ำ เพื่อการเกษตร อุปโภค-บริโภค อุตสาหกรรม รักษาระบบนิเวศน์ การป้องกันและบรรเทาภัยอันเกิดจากน้ำ โดยมีองค์ประกอบของสิ่งปลูกสร้าง ได้แก่ อ่างเก็บน้ำ ระบบส่งน้ำ ถนน และสถานที่ราชการ ในการดำเนินการนั้น จำเป็นต้องใช้พื้นที่ของป่าสงวนแห่งชาติอย่างไม่สามารถหลีกเลี่ยงไปใช้พื้นที่อื่นได้ ซึ่งพื้นที่บางส่วนเป็นพื้นที่ที่กรมชลประทานเคยได้ขออนุญาตและได้รับอนุญาตให้ใช้ประโยชน์แล้ว แต่ระยะเวลาในการอนุญาตได้สิ้นสุดลง และมีบางพื้นที่ที่ยังไม่ได้ขออนุญาตและได้รับอนุญาตให้ใช้ประโยชน์

จากแนวทางการปฏิบัติทั้งสองกรณีดังกล่าว ผู้ใช้ประโยชน์จะต้องยื่นคำขออนุญาตให้ถูกต้องเป็นไปตามกฎหมาย ระเบียบ หลักเกณฑ์ของทางราชการ ซึ่งตามระเบียบในการยื่นคำขออนุญาตนั้น จะต้องได้รับความเห็นชอบจากสภาองค์กรปกครองส่วนท้องถิ่นที่ป่านั้นตั้งอยู่ เพื่อใช้ประกอบคำขออนุญาต ซึ่งคณะรัฐมนตรีได้มีมติผ่อนผันให้ส่วนราชการดำเนินการยื่นคำขอให้ถูกต้องตามระเบียบกฎหมายว่าด้วยการป่าไม้ ภายในวันที่ 19 ธันวาคม 2563

ตามระเบียบกฎหมายว่าด้วยการป่าไม้นั้น ผู้ขออนุญาตจะต้องได้รับความเห็นชอบจากสภาองค์กรปกครองส่วนท้องถิ่นที่ป่านั้นตั้งอยู่ เพื่อใช้ประกอบการยื่นคำขออนุญาตต่อสำนักงานทรัพยากรธรรมชาติและสิ่งแวดล้อม จังหวัดนครราชสีมาได้พิจารณาต่อไป

ดังนั้น เพื่อให้การยื่นคำขออนุญาตใช้ประโยชน์ในเขตพื้นที่ป่าไม้เป็นไปตามระเบียบกฎหมายว่าด้วยการป่าไม้และเป็นไปตามมติของคณะรัฐมนตรีที่เกี่ยวข้อง ซึ่งด้วยเหตุผลดังกล่าว ทางโครงการส่งน้ำและบำรุงรักษามูลบน ในฐานะผู้แทนของสำนักงานชลประทานที่ 8 จึงได้มีหนังสือแจ้งเหตุผลความจำเป็นที่จะต้องขอเข้าร่วมประชุมสมัยสามัญ สมัยที่ 4 ครั้งที่ 1 ประจำปี พ.ศ. 2563 เพื่อขอชี้แจงและขอความเห็นชอบในการขออนุญาตใช้ประโยชน์  
ในเขตพื้นที่ป่าไม้ ส่วนที่อยู่ในขอบเขตพื้นที่ของเทศบาลตำบลครบุรีใต้ ที่กรมชลประทานได้ใช้ประโยชน์เพื่อการก่อสร้างคลองส่งน้ำ ดังนี้

1. พื้นที่ป่าสงวนแห่งชาติ ป่าเขาจอมทอง ที่กรมชลประทานใช้เพื่อการก่อสร้างคลองส่งน้ำสายใหญ่ ฝั่งซ้าย LMC (เขื่อนมูลบน)

ช่วงที่ 1 กม. 3+940 ถึง กม. 4+040 รวมเนื้อที่ประมาณ 3.75 ไร่

ช่วงที่ 2 กม. 4+400 ถึง กม. 4+840 รวมเนื้อที่ประมาณ 16.5 ไร่

ช่วงที่ 3 กม. 5+720 ถึง กม. 6+570 รวมเนื้อที่ประมาณ 31.87 ไร่

ช่วงที่ 4 กม. 11+100 ถึง กม. 13+720 รวมเนื้อที่ประมาณ 98.25 ไร่

คิดเป็นเนื้อที่ของป่าสงวนแห่งชาติ ป่าเขาจอมทอง ที่ใช้ในการก่อสร้างคลองส่งน้ำสายใหญ่  
ฝั่งซ้าย LMC (เขื่อนมูลบน) ประมาณ 150.38 ไร่

2. พื้นที่ป่าสงวนแห่งชาติ ป่าเขาจอมทอง ที่กรมชลประทานใช้เพื่อการก่อสร้างคลอง ส่งน้ำ สาย 9R – LMC (เขื่อนมูลบน) ช่วง กม. 0+750 ถึง กม. 1+010 รวมเนื้อที่ ประมาณ 8.12 ไร่ คิดเป็นเนื้อที่ของป่าสงวนแห่งชาติ ป่าเขาจอมทอง ที่ใช้ในการก่อสร้างคลองส่งน้ำสาย 9R – LMC (เขื่อนมูลบน) ประมาณ 8.12 ไร่

รวมพื้นที่ป่าสงวนแห่งชาติ ป่าเขาจอมทองทั้งสิ้นที่กรมชลประทานได้ใช้ในการก่อสร้างคลองส่งน้ำสายใหญ่ ฝั่งซ้าย LMC (เขื่อนมูลบน) และใช้ในการก่อสร้างคลองส่งน้ำ สาย 9R – LMC (เขื่อนมูลบน) ซึ่งอยู่ในขอบเขตพื้นที่ของเทศบาลตำบลครบุรีใต้ รวมเป็นเนื้อที่ประมาณ 158.5 ไร่ ตามแผนที่ที่ได้แนบมาขอให้ทุกท่านได้ดูประกอบการชี้แจงครับ

ดังนั้น ในวันนี้กระผมในฐานะตัวแทนของโครงการส่งน้ำและบำรุงรักษามูลบน จึงขอความอนุเคราะห์ให้ที่ประชุมได้ร่วมกันพิจารณาให้ความเห็นชอบกับจำนวนพื้นที่โดยประมาณ 158.5 ไร่ ที่ใช้ในการก่อสร้างคลองส่งน้ำทั้ง 2 สายดังกล่าวนั้น เพื่อที่จะได้นำมติของที่ประชุมในวันนี้ไปประกอบคำขออนุญาตยื่นต่อสำนักงานทรัพยากรธรรมชาติและสิ่งแวดล้อม จังหวัดนครราชสีมาได้พิจารณาต่อไป จึงขอให้ที่ประชุมได้พิจารณาอนุญาตให้**ใช้ประโยชน์ในเขตพื้นที่ป่าไม้** ในขอบเขตพื้นที่ของเทศบาลตำบลครบุรีใต้ ขอบคุณครับ

ขอบคุณท่านหัวหน้างานปฏิบัติการตัวแทนจากชลประทาน ที่ท่านได้ชี้แจงรายละเอียดให้ทุกท่านได้รับทราบ สำหรับคลองส่งน้ำสายฝั่งซ้าย LMC และสาย 9R – LMC (เขื่อนมูลบน) ส่วนใหญ่อยู่ในเขตป่าสงานแล้วตัดผ่านที่นาของชาวบ้าน และชาวบ้านก็ได้รับการชดเชยค่าใช้จ่ายไปหมดแล้ว การยื่นขอความเห็นชอบจากสภาเทศบาลในวันนี้ เป็นการยื่นขออนุญาตตามระเบียบ กฎหมาย เนื่องจากการอนุญาตเดิมได้สิ้นสุดลง ซึ่งไม่มีผลกระทบต่อประชาชนแต่อย่างใด ประชาชนในพื้นที่ตำบลครบุรีใต้ก็ได้ใช้ประโยชน์จากคลองส่งน้ำทั้งสองสายเป็นประจำทุกปีอยู่แล้ว ผมเข้าใจถูกต้องตามนี้ใช่หรือไม่ครับ เชิญท่านอิทธิกรครับ

นายสุชล รวมครบุรี

ประธานสภาเทศบาล

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายอิทธิกร อัครวิระ หัวหน้างานปฏิบัติการ ขออนุญาตชี้แจงเพิ่มเติมตามข้อคิดเห็นของท่านประธาน หลายท่านอาจจะกังวลใจ อันนี้เป็นประเด็นที่เกี่ยวกับระเบียบกฎหมายของทางราชการ หน่วยงานที่ใช้พื้นที่จำเป็นที่จะต้องขอความเห็นชอบต่อสภาท้องถิ่น แต่ในเรื่องของการครอบครองนั้น ส่วนที่ชาวบ้านครอบครองเป็นพื้นที่เอกสารสิทธิ์ มีจำนวนหลายร้อยแปลงและได้จ่ายเงินไปแล้ว และเป็นที่ของป่าสงวนก็หลายจุดมาก ซึ่งส่วนนั้นมีประเด็นที่ถกเถียงของประชาชนที่ถือกรรมสิทธิ์กับป่าไม้กันอยู่ ก็ต้องพิสูจน์กันไม่ใช่ประเด็นในส่วนที่จะต้องกังวล แต่ในส่วนที่ผมได้นำเรียนในวันนี้ เป็นเรื่องของระเบียบข้อกฎหมายที่จะต้องขอความเห็นชอบจากสภาท้องถิ่น เพื่อนำมติที่ประชุมไปประกอบคำขออนุญาตยื่นต่อสำนักงานทรัพยากรธรรมชาติและสิ่งแวดล้อม จังหวัดนครราชสีมา ก็ขอเรียนให้ทราบตามนี้ครับ

นายอิทธิกร อัครวิระ

หัวหน้างานปฏิบัติการ

ตามที่ท่านเสนอมาเป็นแผนเก่าไม่ได้สร้างใหม่ ซึ่งเราเห็นพื้นที่บางส่วนอยู่ในป่าอุทยาน บางส่วนอยู่ในเขตป่าสงวน หรือแม้แต่เหมือง 9R ซึ่งอยู่ใกล้ ๆ ตรงตะกุดไทรก็เป็นเขตของป่าสงวน การขอความเห็นชอบจากสภาท้องถิ่น ก็เป็นขั้นตอนตามระเบียบข้อกฎหมายของทางราชการ ถ้าหากสมาชิกสภาท่านใดจะอภิปราย เพื่อให้เข้าใจถูกต้องตรงกันขอเชิญอภิปรายได้เลยครับ เมื่อไม่มีสมาชิกสภาท่านใดอภิปราย ผมก็จะขอมติที่ประชุมว่าเห็นควรอนุญาตให้ใช้ประโยชน์ในเขตพื้นที่ป่าไม้ ในส่วนที่อยู่ในเขตพื้นที่ของตำบลครบุรีใต้ หรือไม่ ให้ลงมติเป็น 2 กรณี คือ “เห็นชอบ” หรือ “ไม่เห็นชอบ” โดยเปิดเผยด้วยวิธีการยกมือพ้นศีรษะ โปรดยกมือขึ้นครับ

นายสุชล รวมครบุรี

ประธานสภาเทศบาล

**มติที่ประชุม มีมติเห็นชอบ เรื่อง การขออนุญาตใช้ประโยชน์ในเขตพื้นที่ป่าไม้ ในส่วนที่อยู่ในเขตพื้นที่ของตำบลครบุรีใต้ ด้วยคะแนนเสียงเป็นเอกฉันท์ ดังนี้**

**จำนวนสมาชิกสภา ทั้งหมด 12 ท่าน มีสมาชิกสภา อยู่ในห้องประชุม 12 ท่าน**

**เห็นชอบ 12 เสียง ไม่เห็นชอบ 0 เสียง**

**งดออกเสียง 0 เสียง**

ขอขอบคุณสมาชิกสภาทุกท่านที่ได้พิจารณาให้ความเห็นชอบ ซึ่งถ้าหากท่านนายกเทศมนตรีจะพิจารณาอนุญาตเลยก็จะขัดต่อระเบียบข้อกฎหมายของทางราชการ และไม่เป็นไปตามขั้นตอน ท่านจึงได้ยื่นญัตติมายังสภาเพื่อพิจารณาอนุมัติ ดังนั้นเมื่อทางโครงการส่งน้ำและบำรุงรักษามูลบนได้มาร่วมประชุมชี้แจงกับทางสภาและสภาก็มีมติเห็นชอบแล้ว ผมก็ขออนุญาตเรียนถามท่านแทนพี่น้องประชาชนว่าปีนี้จะมีโอกาสได้ทำนาปรังหรือไม่ครับ

นายสุชล รวมครบุรี

ประธานสภาเทศบาล

ครับสำหรับแผนการส่งน้ำของโครงการ ผมก็มีโอกาสได้เข้าร่วมประชุมกับคณะกรรมการ ขอนำเรียนให้ทุกท่านได้รับทราบเบื้องต้นว่าปริมาณน้ำในเขื่อนลำมูลบนมีปริมาณน้ำที่เกินระดับความจุอยู่แล้ว แต่ปัจจุบันก็จะลดลงวันละประมาณ 1-2 เซนติเมตร แต่ด้านบนเขื่อนน้ำก็จะไหลมาเรื่อย ๆ เพราะฉะนั้นปริมาณน้ำโดยเฉลี่ยแล้วอย่างไรก็ได้ทำนาปรังอย่างแน่นอนไม่ต้องกังวลใจ ผมขออนุญาตตอบแทนทางโครงการเพราะทางฝ่ายผมก็ได้ทำรายงานปริมาณน้ำทุกวันอยู่แล้วครับ

นายอิทธิกร อัครวิระ

หัวหน้างานปฏิบัติการ

ขอขอบคุณทางโครงการส่งน้ำมากครับ เพราะทางฝ่ายท้องถิ่นโดยส่วนใหญ่แล้วจะไม่ค่อยทราบข้อมูลของชลประทานเกี่ยวกับเรื่องนี้ เพราะท่านจะแจ้งข้อมูลไปยังฝ่ายท้องที่โดยตรง ซึ่งในขณะนี้ผมก็เห็นเกษตรกรได้เริ่มเตรียมเมล็ดพันธุ์ข้าวไว้แล้ว เพราะได้ทราบข่าวว่ามีปริมาณน้ำเกินความจุของเขื่อน และก็ขอชื่นชมทางชลประทานที่ได้มีการบริหารจัดการน้ำเป็นอย่างดี ขนาดปริมาณน้ำในเขื่อนเกิน 10% ท่านยังไม่ปล่อยน้ำมาให้เกษตรกรได้รับความเดือดร้อน เพราะช่วงที่น้ำเกินความจุข้าวกำลังตั้งท้องพอดี ขอฝากถึงท่านผอ.โครงการส่งน้ำและบำรุงรักษามูลบน ว่าทางสภาเทศบาลตำบลครบุรีใต้ ขอชื่นชมในการบริหารจัดการน้ำได้เป็นอย่างดี และขอขอบคุณมา ณ โอกาสนี้ครับ

นายสุชล รวมครบุรี

ประธานสภาเทศบาล

ขอขอบคุณคณะผู้บริหาร ประธานสภา สมาชิกสภาเทศบาลตำบลครบุรีใต้ ตลอดจนผู้เกี่ยวข้องที่ได้ให้ความเห็นชอบในการขออนุญาตใช้ประโยชน์ในเขตพื้นที่ป่าไม้ ในส่วนที่อยู่ในเขตพื้นที่ของตำบลครบุรีใต้ ขอขอบคุณเป็นอย่างสูงครับ

นายอิทธิกร อัครวิระ

หัวหน้างานปฏิบัติการ

**4**.2 เรื่อง ที่สาธารณประโยชน์บ้านซับก้านเหลือง หมู่ที่ 4

นายสุชล รวมครบุรี

ประธานสภาเทศบาล

เนื่องจากทางท่านสท.วินัย จันสำโรง ได้ปรึกษาเพื่ออยากจะทราบความคืบหน้าเกี่ยวกับคำร้องเรื่องที่ดินสาธารณประโยชน์บ้านซับก้านเหลือง หมู่ที่ 4 ผมจึงให้ท่านได้สอบถามทางคณะผู้บริหารในวาระนี้ เชิญท่านสท.วินัยครับ

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายวินัย จันสำโรง สมาชิกสภาเทศบาล เขต 2 ตามที่ผมได้ยื่นคำร้องเกี่ยวกับเรื่องของการตรวจสอบแนวเขตที่ดินสาธารณประโยชน์บ้านซับก้านเหลือง หมู่ที่ 4 ซึ่งในการประชุมที่ผ่านมา ผมก็ได้สอบถามและได้รับคำตอบแต่ไม่เป็นที่น่าพอใจ เพราะว่ายังไม่มีความคืบหน้า สำหรับการดำเนินการที่ผ่านมาผมคิดว่าคงจะเหลือเวลาที่จะทำงาน น่าจะหมดสมัยประชุมหน้าก็คงอาจจะไม่มีโอกาสได้เข้ามาในสภา ผมคงจะไม่ได้ทำหน้าที่ตรงนี้ จึงอยากสอบถามและติดตามถึงผลการดำเนินการเกี่ยวกับเรื่องที่ดินสาธารณประโยชน์บ้านซับก้านเหลือง ที่ผ่านมาได้ดำเนินการถึงขั้นตอนใด และมีความคืบหน้าอย่างไรบ้าง ซึ่งในการประชุมครั้งที่แล้วท่านนายกเทศมนตรีก็ได้ชี้แจงว่ากำลังดำเนินการตรวจสอบ และก็ใช้เวลาในการดำเนินการมาพอสมควร ผมจึงอยากทราบว่าที่ผ่านมานั้นได้มีการดำเนินการไปถึงไหนแล้ว เพื่อให้สิ่งที่ผมได้ดำเนินการร้องได้เกิดประสิทธิภาพและเห็นผลให้กับพี่น้องบ้านซับก้านเหลือง ได้ใช้ประโยชน์ในพื้นที่ตามที่ผู้มีเจตนาได้กันที่สาธารณประโยชน์ ให้กับพี่น้องประชาชนได้ใช้ประโยชน์ร่วมกัน เพราะมีการบุกรุกที่ดินดังกล่าวเป็นจำนวนมาก ซึ่งที่กันไว้เป็นที่สาธารณประโยชน์ จำนวน 50 ไร่ แต่ถ้าไปดูตอนนี้จะเหลือประมาณ 5 ไร่ จึงอยากให้ท่านที่เกี่ยวข้องได้ชี้แจง และถ้าหากว่ายังไม่มีการดำเนินการใด ๆ ในวันนี้ผมจะได้ขอบันทึกการประชุมสภาเกี่ยวกับเรื่องการอภิปรายในวาระที่ 4.2 เพื่อเป็นสำเนาในการยื่นคำร้องไปยังหน่วยงานอื่นที่เกี่ยวข้องต่อไป ขอบคุณครับ

นายวินัย จันสำโรง

สมาชิกสภาเทศบาล เขต 2

เชิญท่านนายกเทศมนตรี ชี้แจงตามที่ท่านสท.วินัย จันสำโรง ได้อภิปราย ถ้าหากท่านได้ดำเนินการถึงขั้นตอนใดแล้ว หรือมีปัญหาขัดข้องประการใด ก็ให้ทางหมู่บ้านทำหนังสือให้ทางท่านสท.วินัย ได้ดำเนินการไปตามที่ท่านได้อภิปรายไว้ เรียนเชิญครับ

นายสุชล รวมครบุรี

ประธานสภาเทศบาล

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายสมชาติ เดชดอน นายกเทศมนตรีตำบลครบุรีใต้ ผมขออนุญาตท่านประธานมอบหมายให้ผู้อำนวยการกองช่างเป็นผู้ชี้แจงครับ

นายสมชาติ เดชดอน

นายกเทศมนตรี

เชิญผู้อำนวยการกองช่าง ชี้แจงข้อมูลที่ท่านได้ดำเนินการเกี่ยวกับเรื่องที่สาธารณประโยชน์ครับ

นายสุชล รวมครบุรี

ประธานสภาเทศบาล

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ดิฉันนางฐิชารัตน์ ดำกฤษฎา ผู้อำนวยการกองช่าง ขอชี้แจงในเรื่องของที่สาธารณประโยชน์ที่ท่านสท.วินัย ได้ยื่นคำร้องมา ท่านนายกเทศมนตรีก็ได้สั่งการให้กองช่างดำเนินการ และกองช่างก็ได้มอบหมายให้ จสอ.ขวัญเมือง พุกมาก เป็นผู้ดำเนินการเก็บรวบรวมข้อมูลที่เกี่ยวข้อง แต่ก็ยังไม่ได้สอบถามทางเจ้าหน้าที่ว่าดำเนินการรวบรวมข้อมูลได้ครบถ้วนแล้วหรือยัง แต่เห็นแจ้งมาว่าพื้นที่สาธารณประโยชน์ดังกล่าว บางรายก็มีเอกสารสิทธิ์ในการครอบครองด้วย ในส่วนนี้ก็ยังไม่แน่ชัดว่าจะดำเนินการอย่างไรต่อไปค่ะ

นางฐิชารัตน์ ดำกฤษฎา

ผู้อำนวยการกองช่าง

เชิญท่านสท.สมบัติ เจตนาดี ชี้แจงเพื่อให้มีข้อมูลที่ชัดเจนมากขึ้น เนื่องจากท่านเคยเป็นผู้ใหญ่บ้านซับก้านเหลือง และกำกับดูแลพื้นที่ตรงนั้น เชิญครับ

นายสุชล รวมครบุรี

ประธานสภาเทศบาล

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายสมบัติ เจตนาดี สมาชิกสภาเทศบาล เขต 2 ผมขออนุญาตชี้แจงที่สาธารณประโยชน์บ้านซับก้านเหลือง สมัยที่ผมเป็นผู้ใหญ่บ้าน ผมก็เคยร้องเรียนเรื่องนี้หลายครั้งเหมือนกัน ตั้งแต่สมัยที่ท่านรองสนองเป็นนายกเทศมนตรี ซึ่งก็มีหลักฐานจาก สปก.จังหวัด มีภาพถ่ายทางอากาศ ว่าที่สาธารณประโยชน์ มีจำนวน 50 ไร่ 57 ตารางวา ผมขอเสนอให้ไปขอคัดสำเนาหลักฐานจาก สปก.จังหวัด มาประกอบการดำเนินการได้เลยครับ ปัจจุบันที่สาธารณประโยชน์เหลือน้อยมาก อยากให้ท่านได้เข้าไปดูว่าเป็นไปตามที่ท่านสท.วินัย และผมเคยได้ร้องเรียนหรือไม่ครับ

นายสมบัติ เจตนาดี

สมาชิกสภาเทศบาล เขต 2

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ดิฉันนางฐิชารัตน์ ดำกฤษฎา ผู้อำนวยการกองช่าง ขออนุญาตชี้แจงเพิ่มเติม คือเราได้ดำเนินการ 2 รอบ รอบแรกตอนที่ท่านหัวหน้าไตรรัตน์ได้มีการออกสำรวจที่ นสล. นำทีมโดยผู้ใหญ่บ้านคนปัจจุบัน ได้นำสำรวจไปแล้วแต่เขาไม่ได้ดำเนินการต่อ ทางที่ดินจึงให้ไปรับเงินค่ารังวัดคืน เพราะว่าเขาดำเนินการไม่ได้ ส่วนครั้งที่ 2 มีการขอออก นสล. ในส่วนนี้เรายังไม่ได้เอกสารอะไรเลยว่าดำเนินการได้หรือไม่ได้ค่ะ

นางฐิชารัตน์ ดำกฤษฎา

ผู้อำนวยการกองช่าง

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายสมชาติ เดชดอน นายกเทศมนตรีตำบลครบุรีใต้ ผมขออนุญาตท่านประธานมอบหมายให้ท่านรองสนอง กาศกระโทก เป็นผู้ดำเนินการติดตามเรื่องที่สาธารณประโยชน์ดังกล่าวครับ

นายสมชาติ เดชดอน

นายกเทศมนตรี

ครับตามที่ทางกองช่างได้ชี้แจงว่าผู้บุกรุกที่สาธารณประโยชน์ มีเอกสารสิทธิ์ในการครอบครอง ทางอดีตผู้ใหญ่บ้านก็ได้แจ้งว่า ผู้ใหญ่บ้านคนปัจจุบันพาไปทำเอกสารสิทธิ์ ถ้าเป็นเช่นนี้ทางท่านนายกเทศมนตรี ท่านก็ได้มอบหมายให้รองสนอง กาศกระโทก เป็นผู้ดำเนินการเสนอแนะแนวทางแก้ไขปัญหา เพราะสมัยที่ท่านดำรงตำแหน่งนายกเทศมนตรี ท่านมีข้อมูลและเป็นผู้ที่มีประสบการณ์เกี่ยวกับเรื่องนี้โดยตรง เชิญท่านรองสนองเสนอแนะแนวทางการแก้ไขปัญหาครับ

นายสุชล รวมครบุรี

ประธานสภาเทศบาล

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายสนอง กาศกระโทก รองนายกเทศมนตรี ผมขอบคุณท่านนายกเทศมนตรีที่ได้มอบหมายหน้าที่นี้ให้ผมได้ดำเนินการ เพราะเป็นงานที่ผมถนัดมากซึ่งไม่มีอะไรยากถ้าหากท่านจะตรวจสอบว่าเป็นที่ดินสาธารณะหรือไม่ ถ้าหากท่านจะดำเนินการจริงจัง สำหรับเรื่องนี้จะมีทั้งผู้ที่ได้รับประโยชน์และผู้ที่เสียประโยชน์ ผู้เสียประโยชน์ก็คือผู้ที่เข้าไปบุกรุกทำกิน และเป็นคนกันเองทั้งนั้น มีความรู้จักคุ้นเคยกันเป็นอย่างดี พอทำไปแล้วก็จะเกิดการกระทบกระทั่ง อาจจะเสียคะแนนนิยมม ก็ไม่กล้าดำเนินการ นี่คือปัญหาครับท่านประธาน เพราะถ้าดำเนินการจริง ๆ แล้วเท่าที่ผมเคยทำ อันดับแรกเรียกผู้เกี่ยวข้องมาพูดคุยถึงปัญหาที่เกิดขึ้น คนที่บุกรุกที่มีเอกสารสิทธิ์มันจะทับซ้อนกันได้อย่างไร ถ้ามีการทับซ้อนจริงก็ต้องเป็นโมฆะ ส่วนที่เป็น สปก. ท่านสท.สมบัติ ท่านเคยเป็นผู้ใหญ่บ้านท่านก็รู้ดีว่าเป็นอย่างไร ส่วนท่านสท.วินัย ท่านก็เคยเป็นผู้ใหญ่บ้านมาก่อน ข้อมูลเก่า ๆ เหล่านี้เราทราบดีว่าใครเป็นผู้บุกรุก ผู้บุกรุกต้องเข้าใจว่าเข้าไปบุกรุก แนวทางการแก้ไขปัญหาคือ ท่านไม่ต้องไปเอาความผิด แต่ให้มีการเจรจาในเบื้องต้น ปรึกษาหารือหาทางออกร่วมกันจะเป็นทางออกที่ดีกว่า และในส่วนที่ผู้บุกรุกได้ทำการเกษตรไปแล้วก็แล้วไป หรือเพิ่งจะปลูกหรือจะเก็บเกี่ยวผลผลิต เมื่อดำเนินการเสร็จแล้วก็ให้ออกไป จากนั้นก็ตรวจสอบที่ดินบริเวณที่เกิดปัญหา ให้ช่างทำหน้าที่ตรวจสอบว่าบริเวณที่มีเอกสารสิทธิ์ ถ้าเป็นที่ สปก. ยิ่งง่าย เพราะมีขอบเขต มีความกว้างความยาวของรูปที่ดิน มีเอกสารที่จะต้องยืนยันอยู่ว่ากี่ไร่ ด้านไหนกว้างยาวเท่าไหร่แล้วเข้าไปปักหมุดตรงนั้น แล้วถ้าใครเข้าไปทำกินบริเวณนี้ก็ถือว่าเป็นการบุกรุก ในกรณีนี้เราก็ใช้สันติวิธีในการเจรจา ประนีประนอม เชิญทุกฝ่ายที่เกี่ยวข้องเข้ามาพูดคุยกัน ในส่วนกลางหรือศูนย์ดำรงธรรม เพื่อหาข้อยุติว่าจะยอมรับตามแนวทางที่ได้เสนอหรือไม่ ถ้ายอมรับก็ถอยออกไป แต่ถ้าหากยังมีพืชผลทางการเกษตร ก็รอให้เก็บเกี่ยวผลผลิตให้แล้วเสร็จก่อน เมื่อเสร็จแล้วก็คืนที่ให้กับสาธารณะ เพราะหน้าที่ขององค์กรปกครองส่วนท้องถิ่น เป็นผู้ที่จะต้องรับผิดชอบในเรื่องที่สาธารณะ ร่วมกับฝ่ายท้องที่คือท่านนายอำเภอ ผู้ใหญ่บ้าน ผู้ช่วยผู้ใหญ่บ้าน ที่จะต้องเป็นผู้ช่วยในการกำกับดูแลที่สาธารณะ ซึ่งเป็นอำนาจหน้าที่ตามพรบ.ของท้องถิ่น เรื่องนี้ถ้าผู้บุกรุกไม่ยินยอมก็ต้องฟ้องศาล ใช้อำนาจศาลในการบังคับ แต่ก่อนที่จะถึงศาลผมว่าเราอย่าเพิ่งดำเนินการให้ถึงขั้นตอนนั้น ให้เรียกมาพูดคุยกันใช้ความใกล้ชิดสนิทสนมในการดำเนินการหาทางออกร่วมกัน เราอย่าไปเห็นแก่ตัวอย่าไปอยากได้ ถ้ามันเป็นที่ของสาธารณะเราก็ต้องยอมถอย ซึ่งเจตนาของท่านสท.วินัย และท่านสท.สมบัติ ผมเข้าใจว่าเป็นเจตนาที่ดีที่ท่านอยากจะรักษาที่ดินสาธารณประโยชน์ไว้ให้ประชาชนได้ใช้ประโยชน์ร่วมกัน ให้ถูกต้องตามกฎหมาย เพียงแต่วิธีการขั้นตอนผมอยากจะให้ดำเนินการตามที่ผมได้เสนอ และผมก็จะทำหน้าที่ตามที่ท่านนายกเทศมนตรีมอบหมายให้สำเสร็จ ทำงานร่วมกันกับกองช่างเพื่อหาข้อยุติ ขอบคุณครับ

นายสนอง กาศกระโทก

รองนายกเทศมนตรี

ขอบคุณท่านรองสนอง กาศกระโทก ที่ท่านได้เสนอแนะแนวทางการแก้ไขปัญหา โดยการประนีประนอมนั้น ขั้นแรกใครจะเป็นผู้เชิญผู้ที่เกี่ยวข้องมาร่วมกันแก้ไขปัญหา ซึ่งผมคิดว่าให้ทางเทศบาลดำเนินการในส่วนที่เกี่ยวข้อง เพื่อความสบายใจของผู้ที่ยื่นเรื่องเข้ามาจะเป็นการดีที่สุดครับ

นายสุชล รวมครบุรี

ประธานสภาเทศบาล

ผมขออนุญาตท่านประธานได้ชี้แจงเพิ่มเติมในการดำเนินการ เราจะใช้แผนภาษีของทางเทศบาลเป็นหลักฐานในการดำเนินการ ซึ่งไม่จำเป็นต้องไปขอคัดสำเนาจากทาง สปก.จังหวัดตามที่ท่านสท.สมบัติได้เสนอก็ได้ เพราะแผนที่ภาษีของเทศบาลเราก็มี ซึ่งมีขอบเขตพื้นที่ทั้งหมด เริ่มต้นผมจะเป็นผู้ดำเนินการและสั่งการไปที่กองช่างร่วมกันตรวจสอบ และเชิญผู้ที่เกี่ยวข้องมาเจรจาพูดคุย ถ้าหากไม่จบก็ต้องดำนเนินการในชั้นศาล ผมคิดว่าถ้าพูดคุยกันให้เข้าใจก็คงไม่มีใครอยากจะถูกดำเนินคดีให้เรื่องไปถึงศาลหรอกครับ ที่ของหลวงตกน้ำไม่ไหลตกไฟไม่ไหม้ ตรวจสอบอย่างไรก็เจอผมเชื่ออย่างนั้น เพียงแต่ว่าเราอย่าไปเกรงใจบุคคลที่ใกล้ตัว คือต้องยอมเสียสละตรงนั้นเพื่อประโยชน์ของทางราชการและประชาชน เพื่อที่จะได้ใช้ประโยชน์ในที่สาธารณะร่วมกัน

นายสนอง กาศกระโทก

รองนายกเทศมนตรี

ก็ขอฝากทางท่านรองสนอง ตามที่ท่านนายกเทศมนตรีได้มอบหมายให้ท่านประสานกับกองช่าง และต้องดำเนินการอย่างจริงจัง ทำตามระเบียบกฎหมาย ถ้าหากดำเนินการผลเป็นประการใด หรือมีปัญหาติดขัดอย่างไร ขอให้ทางผู้ยื่นคำร้องติดต่อโดยตรงกับทางเทศบาล ไม่จำเป็นต้องนำเรื่องนี้มาหารือในสภาก็ได้ และขอฝากทางคณะผู้บริหารดำเนินการในส่วนที่เกี่ยวข้อง ขอบคุณครับ

นายสุชล รวมครบุรี

ประธานสภาเทศบาล

ผมขออนุญาตท่านประธานได้ชี้แจงเพิ่มเติมอีกครั้งครับ ในส่วนที่ท่านสท.สมบัติแจ้งว่าเป็นที่ สปก. แต่ทางท่านนายกเทศมนตรีแจ้งว่า เป็นที่ นสล. ซึ่ง สปก. กับ นสล. คนละอย่างกันนะครับ เพียงแต่ว่า สปก. ถ้าหากเป็นที่หลวงมีหลักฐานปรากฏในแผนที่ของ สปก. เช่นกัน ขอให้ท่านสท.ได้มั่นใจว่าผมจะดำเนินการแก้ไขปัญหานี้ให้สำเร็จ เพราะผมเคยมีประสบการณ์เคยสู้คดีในชั้นศาล ที่สาธารณะบ้านมาบพิมาน หมู่ 9 เนื้อที่ 380 ไร่ ไม่ใช่ที่ สปก. ด้วยซ้ำไป ไม่มีเอกสาร นสล. เป็นที่ ภบท.5 ผมก็สู้ชนะทั้ง 2 ศาล ขอยืนยันให้ท่านได้สบายใจทุกฝ่าย ผมจะเร่งดำเนินการในเรื่องนี้ ขอบคุณครับ

นายสนอง กาศกระโทก

รองนายกเทศมนตรี

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายวินัย จันสำโรง สมาชิกสภาเทศบาล เขต 2 ขออนุญาตท่านประธานเนื่องจากผมเป็นคนยื่นเอกสาร ก็ได้มีการอภิปรายมาพอสมควร ผมอยากจะขอสอบถามในเรื่องของระยะเวลาว่าจะดำเนินการได้เร็วขนาดไหน เพราะว่าถ้าหมดวาระแล้วเกรงว่าจะไม่ได้ดำเนินการครับ

นายวินัย จันสำโรง

สมาชิกสภาเทศบาล เขต 2

ผมขออนุญาตท่านประธานครับ ในส่วนที่ท่านสท.วินัยได้สอบถามว่าระยะเวลาในการดำเนินการนั้น จะดำเนินการเมื่อไรเร็วแค่ไหน หลังจากเลิกประชุมผมสั่งดำเนินการเลยครับ และขอเชิญท่านปลัด หัวหน้าสำนักปลัด และโดยเฉพาะผู้อำนวยการกองช่าง ท่านสท.วันัย สท.สมบัติ ประชุมต่อหลังจากเสร็จสิ้นการประชุมนี้ครับ

นายสนอง กาศกระโทก

รองนายกเทศมนตรี

ขอขอบคุณคณะผู้บริหารที่ได้พิจารณาสั่งการ ซึ่งเรื่องนี้ก็เป็นเจตนารมณ์ที่ดีของท่านสท.วินัยและท่านสท.สมบัติ ซึ่งท่านเกรงว่าใกล้จะหมดวาระแล้ว เพราะอีกไม่กี่วันคือวันที่ 20 ธันวาคม 2563 ก็จะมีการเลือกตั้งนายกอบจ.แล้ว พอเลือกตั้งเสร็จพวกเราก็ไม่รู้ว่าจะหมดวาระและเลือกตั้งวันไหน ท่านก็ไม่รู้ว่าจะได้อยู่ต่อหรือไม่ หรือถ้าอยู่ต่อก็จะได้ดำเนินการร่วมกันต่อไป ท่านรองสนองก็รับปากว่าหลังจากเลิกประชุมจะสั่งการทันที พอสั่งการเสร็จก็จะได้ดำเนินการตามขั้นตอนของระเบียบ ถ้ามีเอกสาร นสล.ยิ่งง่ายต่อการดำเนินการ ใครบุกรุกก็เอาไปไม่ได้ ขอบคุณที่ท่านได้ช่วยกันรักษาที่สาธารณะไว้ให้ลูกหลานได้ใช้ประโยชน์ร่วมกัน ก็ถือว่าในวาระที่ 4.2 ทุกท่านก็ได้ร่วมกันพิจารณาเรียบร้อยแล้ว ขอบคุณทุกท่านครับ

นายสุชล รวมครบุรี

ประธานสภาเทศบาล

**ระเบียบวาระที่ 5 เรื่องอื่น ๆ (ถ้ามี)**

นายสุชล รวมครบุรี

ประธานสภาเทศบาล

สำหรับเรื่องอื่น ๆ ท่านคณะผู้บริหาร หรือสมาชิกสภาท่านใด มีเรื่องที่จะแจ้งหรือไม่เชิญครับ ก่อนที่ท่านจะได้แจ้งเรื่องอื่น ๆ ให้ที่ประชุมทราบ ผมขอให้แนะนำหน่วยกู้ภัยของครบุรีใต้ ขอเชิญแนะนำตัวและชี้แจงแนวทางในการทำงานครับ

เรียนท่านประธานสภา คณะผู้บริหาร ปลัดเทศบาล หัวหน้าส่วนราชการ และสมาชิกสภาทุกท่าน ดิฉันนางสาวณัฐชรพร กาศกระโทก นักวิชาการสุขาภิบาล ขออนุญาตกล่าวถึงที่มาที่ไปของทีมกู้ชีพฉุกเฉินในพื้นที่เทศบาลตำบลครบุรีใต้ ซึ่งทางรถกู้ชีพฉุกเฉินมีเจ้าหน้าที่ในสังกัดของสถาบันการแพทย์ฉุกเฉินจากกระทรวงสาธารณสุข มาขอใช้พื้นที่ของตำบลครบุรีใต้ในการให้บริการด้านการแพทย์ฉุกเฉิน มีการทำบันทึกข้อตกลงร่วมกันโดยการบริหารจัดการจะเป็นในลักษณะของเราเป็นเจ้าของพื้นที่ และอนุญาตให้ใช้พื้นที่ในตรงนี้ ส่วนของการบริหารจัดการเกี่ยวกับค่าบริการของเจ้าหน้าที่ที่ออกไปให้บริการทางการแพทย์ฉุกเฉิน จะใช้งบประมาณจากทางสถาบันการแพทย์โดยตรง ไม่ได้ใช้งบประมาณของท้องถิ่น ซึ่งงบประมาณดังกล่าวทางเทศบาลจะเป็นผู้ช่วยเหลือประสานไปยังสถาบันการแพทย์ โอนผ่านมาทางกองคลังและทำหน้าที่ในการเบิกจ่าย ก็นำเรียนเพื่อทราบและขอให้น้องแนะนำตัวและวิธีการปฏิบัติงานเกี่ยวกับการให้บริการด้านการแพทย์ฉุกเฉินค่ะ

นส.ณัฐชรพร กาศกระโทก

นักวิชาการสุขาภิบาล

เชิญเจ้าหน้าที่กู้ชีพแนะนำตัวและชี้แจงแนวทางในการให้บริการทางการแพทย์ฉุกเฉิน เชิญครับ

นายสุชล รวมครบุรี

ประธานสภาเทศบาล

เรียนท่านประธานสภา คณะผู้บริหาร ปลัดเทศบาล หัวหน้าส่วนราชการ และสมาชิกสภาทุกท่าน ผมนายศิวรักษ์ จันกิมฮะ เจ้าพนักงานฉุกเฉินการแพทย์ จบจากวิทยาลัยการสาธารณสุขสิรินธร จังหวัดขอนแก่น ก็ได้มาทำทีมเป็นทีมกู้ชีพที่เรียกง่าย ๆ ว่าเป็นทีมที่ให้บริการฉุกเฉินรองลงมาจากโรงพยาบาล ช่วยเหลือผู้ป่วยผู้บาดเจ็บฉุกเฉินในพื้นที่ ดูแลได้เหมือนรถโรงพยาบาลแต่ทำได้ไม่เท่ากับโรงพยาบาล เพราะว่าไม่มีหมอมีเพียงเจ้าหน้าที่ที่เป็นผมและก็มีทีมเป็นเจ้าพนักงานฉุกเฉินการแพทย์ ให้บริการผู้ป่วยฉุกเฉินเพื่อช่วยเหลือผู้ป่วยได้ทันเวลา ซึ่งในบางเคสที่ต้องใช้ทีมออกไปดูแลจะดีกว่าให้ญาตินำผู้ป่วยไปส่งโรงพยาบาลเอง จะเกิดประโยชน์ต่อผู้ป่วยเองและไม่มีค่าบริการใด ๆ ต่อผู้ป่วย เมื่อเกิดเหตุฉุกเฉินให้โทรแจ้ง 1669 แล้ว 1669 จะแจ้งมาที่ศูนย์ฯ และศูนย์ฯ จะแจ้งมาที่เราให้รถกู้ชีพออกไปรับคนไข้และนำส่งโรงพยาบาล การปฏิบัติงานหลัก ๆ ของหน่วยกู้ชีพฉุกเฉินก็จะประมาณนี้ครับ

นายศิวรักษ์ จันกิมฮะ

เจ้าพนักงานฉุกเฉินการแพทย์

ขอบคุณทางทีมงานเจ้าหน้าที่กู้ชีพ ซึ่งเป็นผลดีที่ตำบลของเรามีรถกู้ชีพฉุกเฉิน เวลาเกิดฉุกเฉินหรือเจ็บป่วยให้เรียก 1669 รถกู้ชีพฉุกเฉินก็จะมาให้บริการรับผู้ป่วยนำส่งโรงพยาบาลได้ทันท่วงที ต้องขอบคุณมา ณ โอกาสนี้ดัวยครับ ท่านใดมีเรื่องอื่นจะแจ้งหรือไม่ เชิญท่านปลัดได้พบปะพูดคุยกับทางสภาเทศบาล เชิญครับ

นายสุชล รวมครบุรี

ประธานสภาเทศบาล

นายชู คงรักษาเกียรติ

ปลัดเทศบาล

เรียนท่านประธานสภาเทศบาล สมาชิกสภาเทศบาล คณะผู้บริหาร และหัวหน้าส่วนราชการทุกท่าน ผมนายชู คงรักษาเกียรติ ปลัดเทศบาลตำบลครบุรีใต้ วันนี้ผมรู้สึกเป็นเกียรติอย่างยิ่ง โดยเฉพาะการจัดกิจกรรมงานปรางค์ครบุรี ผมว่าปีหน้าจะจัดให้ยิ่งใหญ่เพราะถือว่าเป็นภาพรวมในส่วนของตำบลครบุรีใต้ และภาพรวมของอำเภอ ครบุรี เป็นโบราณสถานที่เราต้องอนุรักษ์ไว้ และกิจกรรมต่าง ๆ ของทางเทศบาลโดยเฉพาะกิจกรรมที่จะถึงนี้คือการแข่งขันกีฬา และกิจกรรมการปกป้องสถาบันน่าจะก่อนปีใหม่ กิจกรรมการบริการประชาชน ซึ่งเทศบาลก็ได้รับคำชมจากหน่วยงานส่วนราชการต่าง ๆ ที่ได้มาร่วมกิจกรรม ในส่วนที่ผมได้ดูแลรับผิดชอบตลอดระยะเวลา 6 เดือน เรื่องของการบริการสาธารณะก็ได้ดำเนินการซ่อมไฟฟ้าสาธารณะ เพื่อความปลอดภัยในชีวิตและทรัพย์สินของประชาชนเป็นหลัก นอกจากนี้ผู้บริหารท่านนายกได้ให้นโยบายในการดำเนินการซ่อมแซมถนนที่เกิดการชำรุดเสียหาย ก็ได้ดำเนินการซ่อมแซมไปแล้วในพื้นที่ ม.8 ม.15 ม.7 ม.9 และเส้นป่ามะพร้าว คลองยาง-คอกช้าง ซึ่งก็ดำเนินการเกี่ยวกับจิตอาสามาช่วยในการซ่อมแซม ในส่วนของพนักงานเจ้าหน้าที่ผมก็ได้กำชับให้ตรวจสอบความถูกต้องในการปฏิบัติงานครับ

ขอบคุณท่านปลัดชู คงรักษาเกียรติ ท่านได้ปฏิบัติงานเก่งฉับไวขอชื่นชม ท่านเป็นผู้มีประสบการณ์ มีความรู้ความสามารถมีเหตุมีผลในการทำงาน และขอบคุณท่านนายกที่ท่านได้ดำเนินการซ่อมแซมถนนบ้านคุ้มครองร่วมกับท่านสท.สำราญ และชาวบ้านถึงแม้จะเป็นวันหยุดท่านก็ไปดำเนินการ ก็ต้องขอชื่นชมมา ณ โอกาสนี้ด้วย มีท่านใดจะแจ้งอีกหรือไม่ เชิญท่านสท.ชิต ซึมครบุรี ครับ

นายสุชล รวมครบุรี

ประธานสภาเทศบาล

เรียนท่านประธานสภา คณะผู้บริหาร หัวหน้าส่วนราชการ และสมาชิกสภาทุกท่าน ผมนายชิต ซึมครบุรี สมาชิกสภาเทศบาล เขต 1 ผมขอขอบคุณท่านคณะผู้บริหาร ปลักเทศบาล และทุกท่านที่เกี่ยวข้องในการดำเนินการซ่อมแซมไฟฟ้าสาธารณะ ที่ผมได้แจ้งให้ทราบ ก็ดำเนินการเรียบร้อยแล้ว ขอขอบคุณท่านเป็นอย่างสูงครับ

นายชิต ซึมครบุรี

สมาชิกสภาเทศบาล เขต 1

นายสุชล รวมครบุรี

ประธานสภาเทศบาล

ก็ขอขอบคุณที่ทางผู้บริหารได้ดำเนินการซ่อมแซมไฟฟ้าสาธารณะ ชาวบ้านเคยอยู่แบบมีแสงสว่าง เมื่อไม่มีแสงสว่างก็เกิดความกังวัลใจ เกรงว่าจะไม่ได้รับความปลอดภัย เพราะไฟเสียเป็นเวลานาน ซึ่งช่วงนั้นทางบรรเทาได้แจ้งว่า อยู่ระหว่างรองบประมาณในการดำเนินการซื้อวัสดุไฟฟ้าเพื่อที่จะมาซ่อมแซม และก็ได้จัดหามาเป็นที่เรียบร้อยแล้ว และได้ออกไปซ่อมแซมทันที ก็ต้องขอขอบคุณแทนพี่น้องประชาชนด้วย มีท่านใดจะแจ้งอีกหรือไม่ เชิญท่านสท.วินัย จันสำโรงครับ

นายวินัย จันสำโรง

สมาชิกสภาเทศบาล เขต 2

เรียนท่านประธานสภา คณะผู้บริหาร หัวหน้าส่วนราชการ และสมาชิกสภาทุกท่าน ผมนายวินัย จันสำโรง สมาชิกสภาเทศบาล เขต 2 ตามงบประมาณที่ผ่านมา ผมก็อยากจะชื่นชมทางท่านคณะผู้บริหาร ปลัดเทศบาล ในเรื่องของการทำถนนภายในตำบล ถือว่าท่านนายกก็ได้ประสานขอรับงบประมาณจากหน่วยงานส่วนกลาง หน่วยงานภายนอกมาดำเนินการก็หลายล้านบาท ประมาณยี่สิบเอ็ดล้านบาท ตามที่ท่านนายกได้แจ้งให้ที่ประชุมทราบ ก็ขอขอบคุณแทนพี่น้องประชาชนตำบลครบุรีใต้ทุกท่าน ที่คณะผู้บริหารได้มองเห็นถึงความสำคัญในการพัฒนา เพื่อให้การคมนาคมเป็นไปด้วยความสะดวกสบาย แต่ผมอยากจะฝากท่านประธานสภาผ่านไปยังคณะผู้บริหาร อยากให้ท่านได้ไปตรวจสอบดูว่าท่านได้มองเห็นเหมือนที่ผมได้มองเห็นหรือเปล่า ว่าในแต่ละปีที่เราได้สร้างถนนอย่างสวยงาม แต่พอระยะเวลาผ่านไปปีหนึ่งทำไมถนนถึงเกิดความเสียหายมาก เท่าที่ผมสังเกตผมเรื่องของชาวบ้านที่มีไร่อยู่ติดกับถนนที่ทำการก่อสร้างว่าเกิดจากชาวบ้านได้ไถไร่เข้ามาในเขตของถนนทำให้ได้รับความเสียหาย ก็ขอฝากเรื่องนี้ด้วยครับ

นายสุชล รวมครบุรี

ประธานสภาเทศบาล

ครับสำหรับเรื่องนี้ก็ขอฝากให้ท่านนายกได้ดำเนินการประชาสัมพันธ์ให้เกษตรกรที่มีไร่อยู่ติดกับถนน ได้มีจิตสำนึกในการใช้ประโยชน์สาธารณะด้วย ไม่ควรเห็นแก่ประโยชน์ส่วนตน มีท่านใดจะแจ้งอีกหรือไม่ เชิญท่านสท.สำราญ ปีบประโทก ครับ

นายสำราญ ปีบกระโทก

สมาชิกสภาเทศบาล เขต 2

เรียนท่านประธานสภา คณะผู้บริหาร หัวหน้าส่วนราชการ และสมาชิกสภาทุกท่าน ผมนายสำราญ ปีบกระโทก สมาชิกสภาเทศบาล เขต 2 ผมอยากจะนำเรียนปรึกษาในเรื่องของการขยายเขตไฟฟ้า ผมเคยส่งเอกสารไปหลายครั้งแล้วแต่ก็ไม่ผ่าน ครั้งแรกตั้งแต่สมัยที่ผมเป็นผู้ใหญ่บ้าน สมัยที่ท่านนายกสนองก็ส่งไป พอได้รับเลือกเป็นสมาชิกสภาก็ได้ส่งไป 2 ครั้ง แต่ก็ยังไม่ได้ ก็ไม่ทราบว่าจำนวนหลังคาเรือนที่ไม่มีไฟฟ้าใช้มีจำนวนไม่เพียงพอหรือไม่อย่างไรถึงไม่ผ่าน เอกสารทุกอย่างก็ได้ดำเนินการร่วมกับทางช่าง ก็ขอฝากเรื่องนี้ให้ผู้ที่เกี่ยวข้องดำเนินการด้วยครับเพราะชาวบ้านไม่มีไฟฟ้าใช้มานานหลายปีแล้ว ขอบคุณครับ

ครับขอชี้แจงในเรื่องของการขยายเขตไฟฟ้าที่ท่านสท.สำราญได้พูดถึง เท่าที่ผมได้ทราบข้อมูลของทางไฟฟ้า เขามีหลักเกณฑ์ในการคำนวณจากจำนวนครัวเรือนคำนวณต้นทุนภาระค่าใช้จ่าย ซึ่งในส่วนที่ท่านสท.สำราญอาจจะเป็นเรื่องของครัวเรือนไม่ครบตามจำนวนที่กำหนด วิธีการแก้ไขคือในหนึ่งหลังคาเรือนนั้นอาจจะมีครอบครัวอาศัยอยู่หลายครอบครัว ก็ให้ท่านแยกครัวเรือนจะเป็นวิธีที่จะได้ผ่านหลักเกณฑ์ ซึ่งหลายหมู่บ้านก็ดำเนินการเช่นนี้ครับ

นายสนอง กาศกระโทก

รองนายกเทศมนตรี

นายสุชล รวมครบุรี

ประธานสภาเทศบาล

ครับท่านคณะผู้บริหาร หรือสมาชิกสภาท่านใด มีเรื่องที่จะแจ้งเพิ่มเติมหรือไม่เชิญครับ เมื่อมีไม่สมาชิกท่านใดแจ้งเพิ่มเติม การประชุมสภาเทศบาลสมัยสามัญ ประจำปี พ.ศ. 2563 ได้ประชุมครบสี่สมัยตามที่ได้กำหนดสมัยประชุมไว้แล้ว สำหรับการประชุมสมัยแรกประจำปี พ.ศ. 2564 ได้กำหนดไว้แล้วคือจะประชุมในเดือนกุมภาพันธ์ 2564 เมื่อถึงกำหนดก็จะได้เรียกประชุมต่อไป วันนี้สภาเทศบาลก็ได้ประชุมมาเป็นเวลาพอสมควรแล้ว ครบถ้วนตามระเบียบวาระที่แจ้งไว้ทุกประการ มีเนื้อหาสาระที่ได้ประโยขน์เป็นอย่างยิ่ง ผมขอบคุณทุกท่านที่เข้าร่วมประชุมโดยพร้อมเพรียงกัน และขอปิดการประชุมเพียงเท่านี้ ขอบคุณครับ

**เลิกประชุม เวลา 12.15 น.**

(ลงชื่อ) อาคม ทองวงษา ผู้จดบันทึกรายงานการประชุม

(นายอาคม ทองวงษา)

เลขานุการสภาเทศบาลตำบลครบุรีใต้

คณะกรรมการตรวจรายงานการประชุม ได้ดำเนินการตรวจรายงานการประชุมเรียบร้อยแล้ว เมื่อวันที่ 2 เดือน ธันวาคม พ.ศ. 2563 .จึงลงลายมือชื่อไว้เป็นหลักฐาน

(ลงชื่อ) วิสุทธิ์ ลาครบุรี ประธานกรรมการ

(นายวิสุทธิ์ ลาครบุรี)

(ลงชื่อ) วินัย จันสำโรง กรรมการ (ลงชื่อ) ชิต ซึมครบุรี กรรมการ

(นายวินัย จันสำโรง) (นายชิต ซึมครบุรี)

(ลงชื่อ) เกษร ไทยสำโรง กรรมการ (ลงชื่อ) โสภา จีนสำโรง กรรมการและเลขานุการ

(นางสาวเกษร ไทยสำโรง) (นางโสภา จีนสำโรง)

สมาชิกสภาเทศบาลตำบลครบุรีใต้ มีมติรับรองรายงานการประชุมแล้วเมื่อวันที่ เดือน .พ.ศ. .

(ลงชื่อ) ..

(นายสุชล รวมครบุรี)

ประธานสภาเทศบาลตำบลครบุรีใต้